ไฟแนนซ์ทูเดย์
&#8220;บางครั้งเราต้องก้าวถอยหลังก่อน เพื่อที่จะกระโดดให้ได้ไกลมากขึ้น&#8221;
16 ส.ค. 2554

“บางครั้งเราต้องก้าวถอยหลังก่อน เพื่อที่จะกระโดดให้ได้ไกลมากขึ้น” 
...รัฐบาลพรรคเพื่อไทยกำลังยกร่างแผนบริหารราชการแผ่นดินน่าจะลองเงี่ยหูฟัง “ดร.โกร่ง-วีรพงษ์ รามางกูร” อดีตรองนายกรัฐมนตรี และ รมว.คลัง เรื่องการจำนำข้าวก่อนก็น่าจะดี
หนึ่ง เพราะ ดร.โกร่ง นั้นถือเป็นหมู่มิตรกะวิธีคิดวิธีการบริหารจัดการของพรรคเพื่อไทย ดังนั้นข้อคิดจึงอยู่ในข่าย ติเพื่อก่อ มากกว่ามีอคติที่มุ่งทำลาย รัฐมนตรีในรัฐบาลปูจ๋าบางคนยังปวารณาตัวขอเป็นศิษย์กันเล้ย





สอง นี่อาจจะเป็นครั้งแรกที่ ดร.โกร่งออกมาวิพากษ์ไม่เห็นด้วยกับนโยบายรับจำนำข้าวของพรรคเพื่อไทยในคอลัมน์ “คนเดินตรอก” ใน “ประชาชาติธุรกิจ” ดร.โกร่งวิพากษ์ซ้าหนัก ว่านโยบายจำนำข้าวที่จะใช้เงินร่วม 4 แสนล้านบาท ในทางทฤษฎีและการปฏิบัติการรับจำนำสินค้าเกษตร เช่น ข้าว ยางพารา มันสำปะหลัง ข้าวโพด แค่เริ่มต้นคิดก็ผิดแล้ว 
เพราะการรับจำนำนั้นปกติผู้รับจำนำ ต้องรับจำนำในราคาที่ต่ำกว่าราคาตลาด และต้องคาดว่าผู้จำนำจะมาไถ่คืน แต่การรับจำนำในราคาที่สูงกว่าราคาตลาด เขาจะไม่เรียกว่าการรับจำนำ เพราะไม่มีใครมาไถ่คืนในราคาจำนำที่สูง แล้วเอาไปขายในราคาที่ต่ำ การรับจำนำจึงหลอกลวงประชาชน
ดร.โกร่งว่า หากจะใช้เงิน 4-5 แสนล้านบาท หมุนเวียนซื้อสินค้าเกษตรมากักตุน ก็เท่ากับคิดจะปั่นราคาสินค้าเกษตรในตลาดโลก หรือที่ภาษาฝรั่งเขาเรียกว่าจะ “Corner the market” จึงเป็นไปไม่ได้ คนเคยทำล้มละลายไปก็มาก 
ในทางปฏิบัติยิ่งมีปัญหา เพราะต้องเลือกโรงสีเข้าร่วมโครงการ โรงสีไหนได้รับเลือกก็เหมือนถูกหวย และเกิดการทุจริตฉ้อราษฎร์บังหลวงกันหลายทอด โดยที่เกษตรกรไม่ได้อะไร แต่ประเทศชาติขาดทุนยับ เขาตุกติกกันอย่างไร ไปค้นหามาอ่านกันเอาเองละกัน...
...คอยลุ้นข่าวดีกันในเร็วๆ นี้ เสียงแก้วกระทบกันดังกรุ๊งกริ๊ง เมื่อบริษัทจัดอันดับความน่าเชื่อถือชื่อดัง 3 ราย ทั้ง บริษัท มูดี้ส์ อินเวสเตอร์ เซอร์วิส บริษัท สแตนดาร์ด แอนด์ พัวร์ บริษัท ฟิทช์ เรทติ้งส์ เข้ามาประเมินตัวเลขเศรษฐกิจของไทย และมีแนวโน้มว่าน่าจะปรับขึ้นมาจากระดับ น่าลงทุน BBB+ เป็น A – หรืองัยเนี่ยแหละ